Jeremia 33 | Beibele Inthaneteng | Phetolelo ya Lefase le Lefsa
33 Lentšu la Jehofa la tlela Jeremia la bobedi, ge a be a sa tswaleletšwe Lapeng la Mohlapetši,+ la re: 2 “Se ke seo Jehofa Modiri+ wa lefase a se boletšego, Jehofa Mohlami+ wa lona yo a le theilego ka go tia,+ yena yo leina la gagwe e lego Jehofa,+ a re: 3 ‘Mpitše gomme ke tla go araba,+ ka ba ka go botša dilo tše dikgolo le tše di sa kwešišegego tšeo o sa kago wa di tseba.’”+ 4 “Se ke seo Jehofa Modimo wa Isiraele a se boletšego mabapi le dintlo tša motse wo le dintlo tša dikgoši tša Juda tšeo di phušolwago ka baka la merako ya thakelelo le ka baka la tšhoša;+ 5 mabapi le bao ba tlago go lwa le Bakaladea le go tlatša mafelo ka ditopo tša batho bao ke ba bolailego ke galefile e bile ke befetšwe,+ le ka baka la bohle bao ke utetšego motse wo sefahlego sa ka ka baka la bobe bja bona,+ a re: 6 ‘Šefa ke alafa motse wo le go o fodiša;+ ke tla ba fodiša le go ba utollela khutšo e kgolo le therešo.+ 7 Ke tla buša mathopša a Juda le mathopša a Isiraele,+ ka a matlafatša a ba kamoo a bego a le ka gona mathomong.+ 8 Ke tla a hlwekiša molatong wa ona ka moka woo a ntshenyeditšego ka wona,+ ka a lebalela melato ya ona ka moka yeo a ntshenyeditšego ka yona le yeo a e obilego go nna.+ 9 Motse e tla ba leina la go nthabiša,+ ya ba tumišo le botse ditšhabeng ka moka tša lefase tšeo di tla kwago ka botse ka moka bjo ke bo neago mathopša.+ Di tla tšhoga+ le go ferekana+ ka baka la botse ka moka le ka baka la khutšo ka moka tšeo ke o neago tšona.’”+ 10 “Se ke seo Jehofa a se boletšego a re: ‘Lefelong le leo le tla rego ke lešope leo le se nago motho le seruiwa, metseng ya Juda le mekgotheng ya Jerusalema yeo e lego lešope+ leo le se nago motho le modudi gotee le seruiwa, go sa tlo kwewa+ 11 mokgoši wa tlhalalo le mokgoši wa lethabo,+ lentšu la monyadi le lentšu la monyadiwa gotee le lentšu la bao ba rego: “Retang Jehofa wa madira, ka gobane Jehofa o lokile;+ botho bja gagwe ke bja go iša mehleng ya neng le neng!”’+ “‘Ba tla tliša sebego sa tebogo ntlong ya Jehofa,+ ka gobane ke tla buša mathopša a naga a ba bjalo ka mathomong,’+ go boletše Jehofa.” 12 “Se ke seo Jehofa wa madira a se boletšego a re: ‘Lefelong le leo e lego lešope leo le se nago motho le seruiwa+ gotee le metseng ya Juda ka moka go sa tlo ba le mafulo a badiši bao ba robatšago mehlape.’+ 13 “‘Metseng ya dithabeng, metseng ya nagatlase+ le metseng ya ka borwa+ le nageng ya Benjamini+ le mafelong a dikologilego Jerusalema+ gotee le metseng ya Juda+ go sa tlo feta mehlape ka tlase ga diatla tša yo a e balago,’+ go boletše Jehofa.” 14 “‘Tsebang gore go tla matšatši+ ao ka ona ke tla phethago lentšu le lebotse leo ke le boletšego+ mabapi le ntlo ya Isiraele+ le ntlo ya Juda,’ o re’alo Jehofa. 15 ‘Matšatšing ao le nakong yeo ke tla hlogišetša Dafida lehlogedi la go loka,+ le tla phetha toka le toko nageng.+ 16 Matšatšing ao Juda e tla phološwa+ gomme Jerusalema yona e tla dula ka polokego.+ Leina le e tla bitšwago ka lona ke Jehofa ke Toko ya Rena.’”+ 17 “Se ke seo Jehofa a se boletšego a re: ‘Go Dafida go ka se hlokwe motho yo a tla dulago sedulong sa bogoši sa ntlo ya Isiraele.+ 18 Go baperisita, bona Balefi, go ka se hlokwe motho yo a dirago sebego se se feletšego sa go fišwa pele ga ka le go thuntšha muši wa sebego sa mabele gotee le go nea sehlabelo ka mehla.’”+ 19 Lentšu la Jehofa la buša la tlela Jeremia, la re: 20 “Se ke seo Jehofa a se boletšego: ‘Ge e ba le ka roba kgwerano ya ka le mosegare le kgwerano ya ka le bošego, e le gore letšatši le bošego di se ke tša tšwelela ka nako ya tšona,+ 21 gona kgwerano ya ka le Dafida mohlanka wa ka+ e ka robja gomme a se be le morwa yo a bušago e le kgoši sedulong sa gagwe sa bogoši;+ gwa robja gotee le kgwerano ya ka le Balefi, bona baperisita, bahlanka ba ka.+ 22 Go etša ge makoko a legodimo a ka se ke a balwa, le lešabašaba la lewatle le ka se ke la elwa,+ ka mo go swanago ke tla atiša peu ya Dafida mohlanka wa ka le Balefi bao ba ntlhankelago.’”+ 23 Lentšu la Jehofa la buša la tlela Jeremia, la re: 24 “Na ga se wa kwa seo ba setšhaba se ba se boletšego, ba re: ‘Meloko e mebedi yeo Jehofa a e kgethilego,+ na le yona o tla e lahla’? Ba duletše go swara batho ba ka ka lenyatšo,+ e le gore ba se sa hlwa ba ba bona e le setšhaba. 25 “Se ke seo Jehofa a se boletšego a re: ‘Ge e ba e be e se ka taba ya gore ke ile ka dira kgwerano ya ka le mosegare le bošego,+ ka bea melao ya legodimo le lefase,+ 26 gona ke be ke tla gana peu ya Jakobo le ya Dafida mohlanka wa ka,+ gore ke se ke ka tšea babuši peung ya gagwe bao ba bušago peu ya Aborahama, Isaka le Jakobo. Ke tla kgoboketša mathopša+ a bona gomme ka a šokela.’”+